**С Т А Н О В И Щ Е**

от доц. д-р Йордан Андреев Ценов - Институт по органична химия с ЦФ - БАН, относно конкурс за заемане на академичната длъжност "доцент" по научната специалност "Теоретична химия" (01.05.01) обявен от ИОХЦФ - БАН в ДВ 94/29.11.2011 г.

В конкурса за доцент единствен кандидат е гл. асистент д-р Валентин Симеонов Монев, който работи в лаб."Физичнаорганична и изчислителна химия" на ИОХЦФ -БАН .

В конкурса кандидатът представя общо 27 научни статии, от които 17 в списания с импакт фактор. От представените трудове 20 са публикувани в специализирани международни списания като Journal of Physical Chemistry, Journal of Molecular Structure, THOCHEM, International Journal of Quantum Chemistry и 7 в български научни списания. Научните трудове са в съавторство с водещи учени в различни области на теоретичната химия като О.E. Polansky, A. Melhorn и B. Champagne.

Съгласно приложената справка научните статии на д-р Монев са цитирани 163 пъти в специализираната литература.Част от научните изследвания са представени на 9 научни форуми в страната и чужбина. Наукометричните показатели на кандидата отговарят на законовите изисквания за заемане на академичната длъжност доцент. Цялата представена продукция съответства на научната специалност, по която е обявен конкурсът.

Научните интереси на д-р Монев са областта на теоретичната и изчислителна химия. Основните направления в научната тематика са сходствен анализ и охарактеризиране на електронната структура на органични съединения. За първи път

се въвежда понятието сходство в квантовата химия и е показано как от компонентите на сходство и несходство се изграждат различни мерки за сходство и кога е подходящо тяхното използване. Тази идея е приложена върху многоелектронни органични съединения в произволни електронни състояния и мутиплетност и е доказала своята състоятелност. Тези изследвани, които са част от усилията за намиране на надеждна връзка между химичната структура и свойствата на органичните съединения са получили заслужен отзвук в специализираната литература. Основите на сходството са намерили място и в два авторитетни учебника по хемоинформатика на проф. Гастайгер, издателство Wiley-VCH. Познаването на възможностите на квантовата химия позволява на д-р Монев да изследва структурата и нелинейните оптични свойства на органични системи, които имат значение при дизайна на нови материали за електрониката и фотониката.

Научно-изследователската дейност на доц. Монев е тясно свързана с участие в 17 научноизследователски проекти - за двустранно сътрудничество, договори финансирани от НФНИ при МОН, международни академични проекти (ЕБР) и проекти по бюджетната субсидия на БАН.

Д-р Монев е един от първите използвал персонален компютър за квантово химични изчисления в ИОХ-БАН. Той е компютърен специалист с подчертан интерес към съвременни програмни продукти с най-разнообразно приложение и адаптацията им за нуждите на лабораторията, в която работи и Института

Представената научна продукция, както и личните ми впечатления от работата на кандидата ми дават основание да препоръчам на уважаемото Научно жури да избере д-р Валентин Монев за доцент по научната специалност 'Теоретична химия".

12.03.2012 г.

София

доц. Йордан Ценов